Hodnotiaca správa
 o účasti výprav Slovenskej republiky
na Hrách XXIX. olympiády a XIII. paralympijských hrách v Pekingu
_________________________________________________________

A.	Hry XXIX. olympiády

Úvod

Hry XXIX. olympiády v Pekingu boli pre výpravu Slovenskej republiky najúspešnejšie v histórii samostatnej krajiny. V celkovom hodnotení krajín                    sa Slovenská republika umiestnila na 25. mieste. 
V Pekingu sa v slovenských farbách predstavilo celkom 58 športovcov          v 15 športových odvetviach. Celkový počet zúčastnených športovcov na olympijských hrách bol doposiaľ najnižší, ale zároveň možno konštatovať, že sme sa zúčastnili súťaží doteraz v najväčšom počte športových odvetví.
Na zisku 6 medailí pre Slovenskú republiku sa podieľali:

Zlato (3) 	: Elena Kaliská, Michal Martikán, Pavol a Peter Hochschornerovci
  (vodný slalom),
Striebro (2)	: Zuzana Štefečeková (streľba), Michal Riszdorfer, Richard Riszdorfer, 
                       Juraj Tarr, Erik Vlček (rýchlostná kanoistika),
Bronz (1)	: Dávid Musuľbes (zápasenie).

1. Zloženie výpravy SR 

	Výprava Slovenskej republiky na Hry XXIX. olympiády Peking 2008 bola schválená Výkonným výborom Slovenského olympijského výboru (ďalej len „SOV“) a odsúhlasená na 35. valnom zhromaždení SOV dňa 19. júla 2008.

   Zloženie výpravy SR	počet osôb	z toho ženy	
   Športovci	58	22	
   Sprievod	51	4	
   Ostatné zložky výpravy	
   Zástupcovia SOV a športových zväzov 	12	1	
   Olympijský mládežnícky tábor	2	1	
   Olympijská výchova a vzdelávanie	4	2	
   Celkový počet členov výpravy	127	30	

2. Hodnotenie výsledkov

Slovenská republika sa v oficiálnom medailovom hodnotení krajín umiestnila na celkovom 25. mieste (tab. č. 1), čím splnila stanovený cieľ. V porovnaní krajín s približne rovnakým počtom obyvateľov (do 5,5 mil.) sa podľa celkového počtu získaných medailí Slovensko umiestnilo dokonca na 2. mieste za Nórskom. 

Tabuľka č. 1 - Umiestnenie Slovenska v poradí krajín podľa rôznych kritérií.

Kritérium	1996	2000	2004	
2008	
poradie podľa medailí (zlato - striebro - bronz) 	43.	38.	29.	25.	
poradie podľa celkového počtu získaných medailí 	43.	38.	34.	30.	
poradie medzi krajinami do 5,5 mil. obyv. 	7.	5.	2.	2.	

Plánovaný zisk 14 umiestnení do 8. miesta sa splniť nepodarilo. Účasť vo finále, resp. umiestnenie do 8. miesta ocenené olympijským diplomom, znamená zaradiť sa medzi úzku svetovú špičku. Štyri umiestnenia od 4. do 8. miesta sú zvýraznením skutočnosti, že vo výprave bola veľká väčšina športovcov, ktorí nepreukázali potenciál príslušnosti k svetovej špičke. Potvrdilo sa, že do výpravy  mali byť navrhovaní a schválení výlučne športovci, ktorí splnili  "A" limit.
Umiestenie do 8. miesta získali športovci iba v 5 športových odvetviach: vodný slalom, streľba, rýchlostná kanoistika, atletika a zápasenie. 
Očakávaný zisk olympijských medailí potvrdili športovci z odvetví, ktoré sú dlhodobo oporami slovenského športu - vodný slalom, streľba, rýchlostná kanoistika, ku ktorým sa pridalo zápasenie.
Je potrebné opäť zdôrazniť, že už vybojovanie si účasti na OH znamená uspieť v náročnej svetovej kvalifikácii. Umiestnenie v prvej tretine štartového poľa, alebo dosiahnutie osobného výkonu s umiestnením sa v prvej polovici štartového poľa možno hodnotiť ako úspešné (príloha č. 1). 
Spôsob hodnotenia výkonov v jednotlivých športových odvetviach                   a disciplínach je odlišný.  Rozdielna je aj úroveň konkurencie. Vzhľadom na rozdiely         v početnosti členskej základe je potrebné vnímať rozdiel medzi umiestnením                 v športovej disciplíne, ktorú vo svete aktívne vykonáva niekoľko desiatok športovcov         a v disciplíne, v ktorej súťažia desiatky tisíc športovcov. Pre utvorenie poradia dosiahnutých  výkonov preto nie je možné aplikovať jedno spoločné kritérium, ktoré by objektívne vyjadrilo hodnotu výkonu. 
Úspešnosť krajiny na OH je však oficiálne posudzovaná iba na základe počtu získaných medailí. Z tohto dôvodu sú v súhrnnej tabuľke dosiahnutých umiestnení          a výkonov slovenských športovcov uvedení najprv medailisti a následne výkony športovcov podľa ich pomerného umiestnenia v štartovom poli. Ani tento spôsob nie je celkom objektívny, nakoľko početnosť štartového poľa v rôznych disciplínach bola od 10 (rýchlostná kanoistika - K4 1 000 m) do 143 (cestná cyklistika - cestné preteky jednotlivcov s hromadným štartom mužov). Je potrebné zdôrazniť, že v žiadnom prípade početnosť štartového poľa nevyjadruje náročnosť súťaže. Pre účasť na OH bolo nevyhnutné splniť už spomínané kvalifikačné kritériá svetových federácií, ktorých náročnosť bola tiež veľmi rozdielna.
Úspešnosť krajiny na OH je však oficiálne posudzovaná iba na základe počtu získaných medailí. V súhrnnej tabuľke (príloha č. 1) sú uvedené umiestnenia slovenských športovcov vrátane neoficiálnych umiestnení v disciplínach s vyraďovacím systémom súťaží.

Atletika
Výsledky, ktoré atletika dosiahla boli sklamaním. Vo výprave bolo                   18 športovcov a vzhľadom na to, akým smerom sa vyvíjala celá sezóna, ambície boli vyššie. Ani jeden atlét si neutvoril osobný rekord a traja atléti dokonca neboli vôbec klasifikovaní (sestry Velďákové a Korčok). Nie všetci však zlyhali. Dobre si počínali naši kladivári Charfreitag a Hrašnová, ktorí si vybojovali účasť vo finále, kde obsadili 6. a 8. miesto. K postupu do finále v behu na 800 m sa priblížila Klocová, ktorá v konečnom hodnotení obsadila 11. miesto. K nim možno priradiť aj trojskokana Vaľukeviča, ktorému k postupu do finále chýbali 2 cm. Potvrdilo sa, že na  OH uspeli len športovci, ktorí počas celého roka dosahovali výkony na vysokej úrovni. Pre niektorých bolo hlavným cieľom splniť limit na OH a následne sa už nedokázali na skutočný vrchol pripraviť. Problémom boli zdravotné problémy a zranenia väčšinou, dlhodobejšieho charakteru (Dizdarevič, Korčok, Malíková, Horák, Haborák, Konopka, Hrašnová). Väčšina športovcov však nenačasovala formu na správny deň. 

Stolný tenis 
Ódorová splnila výkonnostný cieľ na OH. V 1. kole porazila vo svetovom rebríčku vyššie postavenú Lovasovú (HUN) a v 2. kole zohrala vyrovnaný zápas so 16. hráčkou svetového rebríčka reprezentantkou Gao Jun (USA). S jej výkonom na OH vyjadril spokojnosť aj Výkonný výbor Slovenského stolnotenisového zväzu.

Zápasenie
Musuľbes postupne zvíťazil nad Seiwarim (NIG) a Aubélim (HUN). Prehral až v treťom zápase s neskorším olympijským víťazom Tajmazovom (UZB). V súboji o bronzovú medailu zvíťazil nad Rodriguezom (CUB). Naplnil ambície a získal pre Slovensko prvú medailu v zápasení v ére samostatnosti. Bátky splnil kvalifikačný limit na OH až v máji. Výkonnostný cieľ bol získať umiestnenie do 8. miesta, nakoniec však skončil až na 19. mieste.

Rýchlostná kanoistika
Zisk striebornej medaily v K4 na 1000 m (bratia Riszdorferovci, Vlček, Tarr) bol výsledkom koncentrovanej prípravy a dodržania tréningových zámerov v priebehu celého štvorročného olympijského cyklu, čo bolo preukazované pred OH ziskom popredných umiestnení na najvýznamnejších európskych a svetových podujatiach.  V priebehu záverečného roka prípravy nebol vyvíjaný tlak na olympionikov v domácich kvalifikačných pretekoch, čo síce prispelo k pokojnej príprave, ale               v konečnom dôsledku nemuselo mať dobrý vplyv na udržanie vysokej výkonnosti. 
Rok pred OH ukončil Ostrčil spoločnú prípravu s maďarským tréningovým partnerom, majstrom sveta Vajdom a jeho trénerom. Operatívne riešenie hľadania spolupráce s iným trénerom sa ukázalo ako neúčinné. U Ostrčila ako aj posádky K 2 na 500 m Kmeťová – Kohlová, sa prejavila najmä v záverečnej fáze znížená koncentrácia na športovú prípravu.  	
	Celkovo je účinkovanie rýchlostných kanoistov hodnotené pozitívne iba vďaka zisku historickej striebornej medaily v tomto športovom odvetví.

Bedminton
Sládeková sa na OH kvalifikovala ako predposledná hráčka zo 48 účastníčok, a to ako 118. hráčka svetového rebríčka. Pri náročnom a tvrdom kvalifikačnom procese je už kvalifikovanie sa splnením významného cieľa. Možno teda konštatovať, že naše šance na dobrý výsledok boli iba v teoretickej rovine. Rozlosovanie turnaja jej vôbec neprialo, aj napriek tomu, že sa ocitla priamo v druhom kole turnaja, kde nastúpila proti tretej hráčke turnaja Chen Wan (HKG), s ktorou prehrala. Napriek tomu, vystúpenie Sládekovej na OH možno hodnotiť pozitívne predovšetkým preto, že to bola historicky prvá účasť slovenskej hráčky bedmintonu na OH. 

Tenis
Vzhľadom na rebríčkové postavenie a nasadenie v turnaji sa dalo očakávať, že najvýraznejšia šanca presadiť sa bude v dvojhre žien. Hantuchová príjemne prekvapila v 1. kole výkonom so Sugijamovou (JAP), ale v 2. kole už nestačila na Wozniacku (DEN), ktorá patrí k najväčším talentom ženského tenisu.
Cibulková sa po víťazstvách nad Parmentierovou (FRA) a Pironkovou (BUL) prebojovala do osemfinále, kde po vyrovnanom boji prehrala s aktuálnou svetovou jednotkou Jankovičovou (SRB).
Napriek tomu, že pár Hantuchová – Husárová nebol nasadený, ale vzhľadom na výsledky z minulosti sa očakávalo, že pri priaznivom žrebe nebude tento pár bez šance bojovať o medailu. Náš pár však prehral s neskoršími bronzovými medailistkami Yan – Zhang (CHN) už v 1. kole, keď v 2. sete nevyužil viaceré šance na obrat v zápase. 
Vzhľadom na nevydarenú sezónu bol príjemným prekvapením výkon Hrbatého. Ten najprv porazil Belluciho (BRA) a potom po veľmi vyrovnanom zápase prehral s premožiteľom Federera a neskorším semifinalistom Blakeom (USA). 
Celkovo možno hodnotiť pozitívne výsledok Cibulkovej. Výkon Hantuchovej bol stále výrazne ovplyvnený nedostatočnou turnajovou i tréningovou praxou po zranení a Hrbatý podal výkon až vari za hranicou svojich súčasných možností. 

Streľba
Výprava strelcov odchádzala na OH s výkonnostnými cieľmi, ktoré sa v podstate podarilo naplniť. Plne potvrdili svoju výkonnosť Štefečeková, Kopp, Pešková, Varga       a Filipovič. Úspešné bolo aj vystúpenie Bartekovej, napriek tomu, že očakávania po vytvorení svetového rekordu počas majstrovstiev Európy boli väčšie.
Výsledky, ktoré na OH dosiahol Gönci nenaplnili jeho očakávania a ani športovej verejnosti. Súťaže OH ho nezastihli v dobrej pohode, a to tak po stránke fyzickej ako aj psychickej. Tréningové ukazovatele síce naznačovali dobrú formu, no zložitá psychická stránka streľby mu neumožnila zvládnuť súťaž podľa jeho predstáv. 
Pešková bola vo vzduchovej puške veľmi blízko k finále, čo možno hodnotiť ako vynikajúce. V disciplíne na 3 x 20 rán po veľmi dobrom výkone v ľahu,  v stoji mala neobvyklú krízu a z posledných 7 rán stratila až 8 bodov, čo ju stálo asi 10 miest          v celkovom poradí a negatívne ovplyvnilo jej konečný výsledok. V kľaku sa dokázala spamätať a ukončiť preteky položkou 98, čo ukazuje na pokrok nielen v technickej, ale aj v psychickej oblasti a dáva veľmi dobré východiská do budúcnosti, hlavne smerom k OH v Londýne.
Štefečeková zvládla tlak z „povinnosti“ získať medailu a potvrdila, že je výnimočným športovcom. Samotnú súťaž začala vo veľkom štýle a výsledkom bolo 24 zásahov, ktoré ju posunuli na popredné miesto vo výsledkovej listine. V druhej položke zrejme prišiel trochu kŕčovitý výkon s chybným posledným terčom. Ale                   21 zásahov ju udržalo v hre o finále, nedávalo však záruku postupu. Jej posledná položka bola ukážkou jej streleckého umenia a vôle presadiť sa na vrcholnom podujatí. Posunula ju do finále z 1. miesta so zhodným výsledkom s reprezentantkou Fínska. Vo finále odviedla dobrý výkon aj keď bola vždy o krok vpred súperka z Fínska, ktorá nakoniec zaslúžene vyhrala. Ziskom striebornej medaily                        sa Štefečeková natrvalo zapísala nielen do histórie brokovej streľby.
 Varga sa dokázal vyrovnať  s tlakom zo štartu na OH. Dosiahol výsledok 117 bodov a to znamenalo, že len 2 body mu chýbali k postupu do rozstrelu o finále. Celkove obsadil výborné 9. miesto. 
Filipovič bol na základe aktuálneho postavenia vo svetovom rebríčku jeden          z favoritov na medailu. Napriek tomu, že mal športovú formu, rozhodujúcou                     sa ukázala psychika a tá mu zabránila aby dosiahol lepšie ako celkové 14. miesto. 
Barteková počas celého roka 2008 naznačovala obrovský technický a výkonnostný vzostup. Na Majstrovstvách Európy získala dve strieborné a jednu zlatú medailu a zároveň vytvorila svetový rekord. Súťaž zvládla výborne, ale nezvládla úlohu medailovej favoritky. Tento fakt u nej zvyšoval pocit zodpovednosti, ktorý jej čiastočne zviazal ruky. Patrí však medzi absolútnu športovú špičku                  a  8.miesto, ktoré vybojovala, je veľmi dobré i keď určite nesplnilo jej očakávania. 
Vystúpenie Koppa bolo príjemným prekvapením. Jeho 5. miesto je najlepším umiestnením slovenského pištoliara nielen v ére samostatného Slovenska. 

Vzpieranie
Náročnosť prípravy, ako i jej  dĺžka (od januára do augusta 2008) sa odzrkadlila na zdravotnom stave oboch pretekárov, ktorí mali v záverečných týždňoch prípravy tréningové výpadky kvôli zraneniam. Tieto boli v konečnom dôsledku limitujúce aj pri samotnom štarte na OH.
 	Kutlik mal stanovený cieľ umiestniť sa do 15 miesta a napokon obsadil            12. miesto, čo je druhé najlepšie umiestnenie slovenského vzpierača v histórii od roku 1982. Tešovič  napriek vyvinutiu maximálneho úsilia, tak zo strany lekárov, ako aj vlastnej, nenastúpil do súťaže pre natrhnutie svalovej fascie pravej nohy. Toto zranenie sa stalo deväť dní pred štartom na OH a predchádzajúcich problémoch s bedrovým kĺbom. 

Triatlon
Cieľ pre Šimka bolo umiestniť sa do 30. miesta a tento cieľ z dôvodu neúmyselného zranenia iným pretekárom nebol splnený.  

Judo
Pálkovács sa pred OH zranil na medzinárodnom turnaji v Nemecku. (natiahnutie úponu na kľúčnej kosti) Táto skutočnosť mala za následok vynechanie plánovaného sústredenia - randori. Ďalšie zranenie utrpel aj počas tréningu  v samotnom dejisku OH (zablokovaná krčná chrbtica). Výkonnostný cieľ, ktorým bolo umiestniť sa do 7. miesta nebol splnený, keď prehral už v prvom kole. 

Vodný slalom
Reprezentanti vo vodnom slalome splnili stanovené výkonnostné ciele nad očakávanie. Bratia Hochschornerovci v C2, Martikán v C1 a Elena Kaliská v K1 potvrdili úlohu favoritov a vybojovali zlaté medaily. Cibák v K 1 obsadil 12. miesto. 
	Stratégia ubytovania bola ideálne nastavená. Možnosti, ktoré im poskytovalo zdvojené ubytovanie s možnosťou voľby v dedine alebo v blízkosti vodáckeho areálu v Shunyi, pomohlo k vytvoreniu dobrej atmosféry pre tím. 
	Favoriti boli výborne pripravení technicky aj fyzicky a každý mal odjazdených množstvo hodín na divokej vode v Pekingu. Väčšina z nich však zlyhala psychicky        a  mnohí pretekári urobili veľa chýb. Naopak naši pretekári tento tlak zvládli na výbornú a excelentným spôsobom dominovali vo svojich disciplínach. Určite tomu pomohol aj systém domácej kvalifikácie, ktorá bola neúprosná a veľmi ťažká. 

Jachting
Výkonnostným cieľom pre Polláka bolo na OH skončiť na mieste, ktoré by zodpovedalo poradiu z kvalifikácie (cca 28 – 30 miesto). 
Cieľ sa podarilo splniť a Pollák obsadil 30. miesto spomedzi 35 súťažiacich, aj keď jeho osobným cieľom bolo umiestniť sa o niekoľko priečok lepšie.

Cyklistika
V cestných pretekoch jednotlivcov s hromadným štartom na trať dlhú 245 km nastúpili všetci traja naši cyklisti. Valach aktívne pracoval v čelnej skupine takmer 150 kilometrov, v závere však tempo neudržal a obsadil konečné 62. miesto. Broniš a Jurčo súťaž nedokončili, keď odstúpili asi 70 km pred cieľom.
V časovke jednotlivcov sa Jurčo umiestnil na 29. priečke z 39 štartujúcich            s vyše päťminútovým odstupom od víťaza.
V súťaži horských cyklistiek sa na štart postavila Števková, ktorú na poslednú chvíľu nominovala Medzinárodná cyklistická únia potom, čo štyri dni pred súťažou          z OH odstúpila cyklistka zo Švédska. Preteky dokončila na 24. mieste, keď na víťazku stratila dva okruhy. 

Plávanie
Križko v pretekoch na 100 m znak prekvapil a časom 54,38 s sa prebojoval do semifinále. Aj keď do poslednej chvíle nemal istotu štartu na OH, nakoľko mal splnený iba "B" limit, prípravu načasoval tak, aby práve na OH jeho forma vrcholila, čo sa mu aj podarilo. Dosiahol najhodnotnejší výsledok zo slovenských plavcov. 
 Moravcová štartovala v troch disciplínach. Na 100 m voľný spôsob sa umiestnila na 23. mieste, na 100 m motýlik obsadila 25. miesto a na 50 m voľný spôsob obsadila 27. miesto. Možno konštatovať, že podala výkony na úrovni jej osobného maxima, ktoré sú porovnateľné s výkonmi v predchádzajúcom období. 
Smolenová dosiahla na 200 m motýlik svoj druhý najlepší osobný výkon, aj keď na základe výkonov dosahovaných počas aklimatizačného sústredenia                v Singapure mala na to, aby dosiahla lepší výsledok.

Gymnastika
Kováčová bola nominovaná na OH na základe rozhodnutia Medzinárodnej gymnastickej federácie. Pred OH mala dlhodobejšie zdravotné problémy, čo poznačilo jej výkonnostnú úroveň aj počas samotných OH. V súťaži gymnastiek nastúpila v len dvoch disciplínach - v cvičení na bradlách a na kladine. V kvalifikácii ju premohla neovládateľná tréma a veľká snaha podať čo najlepší výkon, a to bolo zrejme aj príčinou pádu pri cvičení na oboch náradiach.

3. Činnosť štábu Peking 2008

Štáb Peking 2008 bol ustanovený uznesením VV SOV, ktorý schválil aj jeho štatút. Medzi kľúčové činnosti štábu patrilo vypracovanie nominačných kritérií pre účasť na Hrách XXIX. olympiády v Pekingu 2008, vypracovanie zmluvy o účasti na OH, návrh nominácie športovcov a ďalších účastníkov OH.
Úlohou štábu bolo koordinovať spoločný postup pri organizačno-technickom zabezpečení výpravy SR na OH, priebeh športovej prípravy, zdravotné  zabezpečenie športovcov, finančné zabezpečenie prípravy a informácie z oblasti antidopingovej problematiky a pod.. 
Štáb konštatoval aj nedostatky vo svojej činnosti : 
-	nevyjasnené vzťahy v oblasti zdravotníckeho zabezpečenia,
-	nevyjasnené vzťahy v zodpovednosti za plnenie úloh v boji proti dopingu, 
-	neplnenie zadaných úloh niektorými zástupcami športových odvetví, 
-	fluktuácia zástupcov športových zväzov,
-	nedostatočná informovanosť realizačných tímov a športovcov zo strany zástupcov zväzov v štábe. 
Na základe praktických skúseností z prípravy na OH odporúča Štáb Peking 2008 realizovať v budúcnosti nasledovné opatrenia:
1.	Kontinuálne podporovať prípravu špičkových športovcov aj v budúcom období.
2.	Upraviť kritériá pre zaraďovanie športovcov do systémovej podpory vybraných športovcov zohľadňujúce špecifiká športových disciplín. Zohľadniť periodicitu opakovania vrcholných podujatí, v niektorých športových odvetviach zaradiť do kritérií podujatia SP, prípadne dosiahnutie mimoriadnych výkonov a umiestnenie v svetových rebríčkoch.
3.	Zaviesť systémovú podporu športovcov, ktorí splnia nominačné kritériá.
4.	V tvorbe nominačných kritérií pre účasť na OH zohľadňovať špecifiká disciplín.
5.	Vyžadovať od športových zväzov a rezortných stredísk športovej prípravy zabezpečenie preventívnych prehliadok a zlepšenie lekárskej starostlivosti.
6.	Zintenzívniť komunikáciu medzi osobným lekárom, športovým zväzom                  a rezortným strediskom športovej prípravy v oblasti boja proti dopingu, najmä informovať o mieste pobytu športovca a v prípade potreby zabezpečiť registráciu terapeutických výnimiek odborným lekárom. 
7.	Zmluvy o účasti na OH podpisovať vo väčšom časovom predstihu pred konaním OH.
8.	V spolupráci s Národným športovým centrom podporovať ďalšie vzdelávanie a osvetu pre trénerov a pretekárov.
9.	Vo výprave určiť osobu zodpovedajúcu za oblasť boja proti dopingu.

4. Športová príprava

Z hodnotenia športových zväzov vyplýva, že ich spolupráca s rezortnými strediskami športovej prípravy bola bez problémov. Plnenie plánov športovej prípravy sa vzhľadom na možnosti zainteresovaných strán darilo realizovať. Prekážkami v ich realizácii boli v jednotlivých prípadoch zranenia, alebo nedostatok finančných prostriedkov. 
Tabuľka č. 2 - Podiel rezortných stredísk športovej prípravy na dosiahnutých výsledkoch na OH 2008 : 

Stredisko	     1. miesto	     2. miesto	     3. miesto	      4. miesto	    5. miesto	     6. miesto	     7. miesto	     8. miesto	
VŠC Dukla      	
2 
	-	-	-	-	
-	
-	1	
SŠŠR  MV SR	
1
	
2
	-	-	
1 
	
-	
-	1	
Národné športové centrum	-	-	
1 
	-	-	
1	
-	
-
	
5. Zdravotné zabezpečenie

Každý nominovaný športovec mal povinnosť absolvovať pred odchodom na OH komplexnú preventívnu lekársku prehliadku. Absolvovali ich všetci nominovaní športovci (okrem Musuľbesa), každý podľa miesta bydliska, alebo príslušnosti k rezortnému stredisku.
U všetkých športovcov bola vykonaná ihneď po príchode do olympijskej dediny preventívna prehliadka so zameraním na zhodnotenie aktuálneho zdravotného stavu, poučením o podmienkach a bola vykonaná tiež spirometria. Zvolené medikamentózne postupy vždy rešpektovali zásady racionálnej farmakoterapie a etické normy boja proti dopingu.
Niektorí vedúci realizačných tímov (napr. rýchlostná kanoistika) považujú úroveň zdravotného zabezpečenia špičkových športovcov za nedostatočnú počas celého roka. Zdravotné zabezpečenie od vyradenia telovýchovného lekárstva zo systému zdravotného poistenia je nedostatočné. 

6. Dopingová kontrola

Počas konania OH v dňoch 27. 7. - 24. 8. 2008 bolo vykonaných 4 500 dopingových kontrol, ktoré v zmysle osobitného predpisu MOV boli považované za súťažné kontroly. Zo slovenských športovcov sa kontrole podrobilo 24 športovcov.    Z tohto počtu bolo 8 kontrol vykonaných v skupine atlétov počas tréningového tábora         v japonskom Kochi.
Podmienka SOV absolvovať minimálne dve dopingové kontroly v priebehu           8 mesiacov pred konaním OH bola, okrem dvoch športovcov (Hantuchová a Hrbatý), splnená u všetkých športovcov. Dôvodom nesplnenia tejto podmienky bola nedostatočná komunikácia medzi športovcami, športovým zväzom a Antidopingovým výborom SR (ďalej len „ADV SR“), resp. SOV a nesplnenie požiadavky zo strany športovcov informovať o absolvovaní dopingových kontrol v zahraničí. 
Je potrebné veľmi pozitívne hodnotiť spoluprácu SOV s ADV SR a aktivitu zástupcu ADV SR v štábe. Najmä podávanie informácií o vykonaných kontrolách účinne aktivizovali zástupcov športových zväzov v štábe k plneniu úloh spojených s bojom proti dopingu.

7. Organizačné zabezpečenie výpravy

Organizačné a technické zabezpečenie výpravy SR na Hrách XXIX. olympiády v Pekingu sa realizovalo na základe postupov, ktoré schvaľoval VV SOV a pravidelne informoval najvyšší orgán SOV, ktorým je valné zhromaždenie. Prípravné práce sa začali v roku 2005 nadviazaním kontaktov s organizačným výborom, stanovením stratégie postupu a harmonogramu činnosti. Jednotlivé logistické činnosti sa realizovali na základe informácií a inštrukcií z organizačného výboru hier – BOCOG.

Akreditácia
Akreditácia výpravy SR sa vykonala podľa pravidiel MOV. SOV zvládol akreditačný proces dobre, zo strany BOCOG bol hodnotený pozitívne. Počas OH sa nevyskytli žiadne závažné problémy s akreditáciou jednotlivých členov výpravy, čo pozitívne prispelo k  atmosfére vo výprave. 

Ubytovanie
Výprava SR bola ubytovaná v olympijskej dedine v blízkosti Olympijského parku. Poloha rezidencie výpravy zabezpečovala dobrú dostupnosť k dopravnému centru a k hlavnej jedálni. Administratívne priestory, kancelária vedúceho výpravy, skladové priestory a lekárska ambulancia boli situované mimo obytného bloku, čím bol zaručený pokoj v obytnej zóne.

Doprava
Doprava osôb bola zabezpečená firmou Kolumbus na základe výberového konania na trase Viedeň – Peking. Časový plán letu bol vhodný a pomohol                k zmierneniu aklimatizačných ťažkostí v dôsledku zmeny časového pásma (+6 hodín). Odlety členov výpravy boli prispôsobené ich požiadavkám v čo najväčšej miere tak, aby nebola narušená záverečná fáza športovej prípravy. 
Prepravu nákladu (športový materiál, oblečenie a materiál pre činnosť výpravy) realizovala firma Schenker, ktorá ako partner logistických služieb MOV má výhradné právo pri manipulácii s nákladom a zásielkami v olympijskej dedine            a oficiálnych priestoroch OH. 
Podľa noriem MOV mala výprava pridelených 5 osobných vozidiel zn. Volkswagen, ktoré boli využívané na prepravu športovcov a ich sprievodu, predovšetkým medzi olympijskou dedinou a vzdialenejšími športoviskami a dedinou a letiskom. Veľkým problémom pri využívaní pridelených vozidiel bolo, že ich mohli riadiť iba vodiči pridelení k jednotlivým autám. Vzhľadom na to vedenie výpravy operatívne rozhodlo o prenajatí mikrobusu a zakúpení parkovacieho povolenia.
 
Oblečenie
Spoločenské oblečenie dodala spoločnosť Dona Rossi, ktorá bola vybraná na základe verejnej súťaže. Aj v prípade OH 2008 sa potvrdil jav z predchádzajúcich OH a ZOH, ktorým je slabý záujem dodávateľov spoločenského oblečenia. V prípade spoločenského oblečenia sa verejnej súťaže na OH 2008 zúčastnili len dve firmy.  Vybrané spoločenské oblečenie bolo vkusné a materiálovo vhodne riešené pre klimatické podmienky v dejisku hier. 
Športové voľnočasové oblečenie a športovú obuv výpravy dodala firma Adidas na základe výberu vo verejnej súťaži, v ktorej sa taktiež zúčastnili tiež iba dve firmy. 
SOV sponzorsky zabezpečil ďalšie položky a doplnky: topánky od fy Gábor, košele od fy Zornica, okuliare Bollé, hodinky Swatch, kozmetické balíčky Avon, opaľovacie krémy Daylong, výživové doplnky Nutrend, vitamíny, resp. hygienické potreby od Zentivy, a tiež propagačné materiály. Cestovné kufre značky Samsonite zabezpečil pre SOV víťaz verejnej súťaže fy Samdex.
SOV aplikoval oprávnenia v oblasti oblečenia, ktorého právomoci vymedzuje MOV. Tieto premietol do zmlúv o účasti a vymedzil záväzky a pravidlá nosenia oblečenia a zamedzenia zneužívania na iné účely. Je potrebné konštatovať,                že niektorí členovia výpravy nedodržiavali v plnom rozsahu zmluvné podmienky. 

8. Projekt Heart to Heart Olympic Partnership – Olympic Education

Na základe rozhodnutia BOCOG a schváleného projektu Heart to Heart  Olympic Partnership Program – Olympic Education, každá krajina zúčastnená na OH 2008, bude 2 roky pred konaním Hier spolupracovať s partnerskou pekingskou školou na báze spolupráce žiakov škôl v oblastiach výmeny informácií o škole, krajine, športových úspechoch a vzájomného dopisovania. Pre Slovenskú republiku bola zo strany BOCOG vybraná základná škola Guang Ming Primary School. V tejto súvislosti bolo oslovené Ministerstvo školstva SR, ktoré po konzultáciách so SOV vybralo Športové gymnázium v Bratislave na Ostredkovej ul..
	Žiaci nižších ročníkov školy (príma – kvarta), pod vedením pedagógov sa s veľkým záujmom zapojili do tohto projektu, vypracovali informačné postery o Slovensku, histórii, faune a flóre krajiny, úspechy slovenských športovcov na OH, resp. žiakov školy. Taktiež boli pekingským žiakom zaslané výkresy so športovou tematikou, aktualizovanou k OH 2008. Tieto práce boli odovzdané vedeniu pekingskej školy počas pracovných návštev, resp pred otvorením OH. Takisto, prostredníctvom veľvyslanectva SR v Pekingu boli žiakom našej školy zaslané obdobné materiály.
	Táto spolupráca bola ocenená zo strany BOCOG formou poďakovania za zapojenie sa do projektu, zaslania účastníckych odznakov a pripínacích placiek rôznych farieb so symbolom tohto projektu.

9. Finančná správa

Financovanie Hier XXIX. olympiády Peking 2008 prebehlo tak, že všetky plánované výdavky boli realizované a kryté finančnými zdrojmi (príloha č. 2).
	 Podiel SOV na financovaní Hier XXIX. olympiády Peking 2008 predstavoval 34 % a následne finančné zdroje z MŠ SR tvorili 66 % z celkového objemu finančných prostriedkov (tab. č 3).
Marketingové aktivity SOV, prostredníctvom spoločnosti Slovenská olympijská marketingová, a. s. umožnili financovať úlohy spojené s účasťou a športovou prípravou na Hry XXIX. olympiády  Peking 2008 vo výške cca 8,8 mil. Sk. V tejto čiastke sú okrem odmien pre športovcov a členov realizačného tímu zahrnuté            aj výdavky na oblečenie, propagáciu, lekárske zabezpečenie a športovú prípravu. 

Tabuľka č. 3 – Zdroje financovania Hier XXIX. olympiády Peking 2008:

Zdroje financovania Hier XXIX. olympiády Peking 2008	
 	Suma v Sk	v %	
Vlastné	Olympijská solidarita	4 094 859	11 %	
	Marketingové aktivity	8 806 575	23 %	
Verejné	MŠ SR	24 859 866	66 %	
Spolu	Vlastné a verejné zdroje	37 761 300	100 %	

10. Mediálna činnosť

SOV obdržal od MOV pridelenú kvótu akreditácií pre novinárov, ktorou naplnil všetky požiadavky slovenských médií.  
Okrem toho na OH 2008 pôsobili komentátori a pracovníci Slovenskej televízie (ďalej len „STV“) a Slovenského rozhlasu (ďalej len „SRo“), teda spoločností, ktoré si u EBU zakúpili vysielacie práva a ich akreditácia bola riešená priamo cez EBU. 
Počas OH 2008 padali rekordy aj v televíznej sledovanosti. Podľa prvých údajov z MOV sledovanosť všetkých dní dominovala v televíznych ratingoch v Európe, USA, Japonsku a Číne. Veľkú pozornosť pútalo aj sledovanie OH cez internetové vysielanie, ktoré prevýšilo aj sledovanosť počas OH 2004 v Aténach. 
Na OH 2008 boli pripravené nasledovné publikácie:    
a)	Slovenský olympijský sprievodca (Kto je kto) - súčasť prezentácie slovenskej výpravy, bol vydaný v slovensko-anglickej verzii a stretol sa s mimoriadne priaznivým ohlasom, 
b)	Kniha Peking 2008 - Vydavateľstvo Petit Press, Slovenský olympijský výbor            a Slovenská olympijská marketingová, a. s. pripravili projekt knižnej publikácie Peking 2008, ktorá sa objavila na pultoch 20 dní po ukončení OH,

11. Medzinárodná činnosť

Je potrebné konštatovať, že medzinárodné olympijské hnutie                                 si prostredníctvom OH 2008 v Pekingu udržalo medzinárodnú prestíž a utvorili sa veľmi dobré podmienky do budúcnosti v nosnej oblasti, ktorou je medzinárodný mier, solidarita a novoveký humanizmus.  
Slovenskú republiku počas OH 2008 reprezentovali najvyšší štátni predstavitelia, čelní funkcionári SOV, úspešných športových zväzov, a tiež bývalí olympionici. Ich aktivity boli zamerané na prezentáciu Slovenskej republiky v týchto oblastiach:  
•	stretnutia s najvyššími politickými predstaviteľmi iných štátov a s predstaviteľmi medzinárodného športového spoločenstva,  
•	aktívna prezentácia kultúrnych, ekonomických a spoločenských podmienok súčasného stavu SR, 
•	rozšírenie poznatkov a informácií o SR v rámci miestnych a medzinárodných komunikačných a informačných štruktúr dostupných počas konania OH. 

Úlohami SOV v oblasti športovej diplomacie bolo:
•	upevniť pozíciu SOV vo vzťahu k MOV, 
•	pokračovať v  komunikácii s organizačnými výbormi nasledujúcich OH a ZOH za účelom utvorenia dobrých podmienok pre budúce výpravy SR,
•	upevniť komunikáciu slovenských športových zväzov vo väzbe na medzinárodné športové federácie (ďalej len „MŠF“),
•	pokračovať v pozitívnej komunikácii SOV vo vzťahu k ostatným národným olympijským výborom a utvoriť podmienky na prehĺbenie spolupráce a výmeny poznatkov a skúseností.

Slovenskú republiku počas Hier XXIX. olympiády v Pekingu 2008 zastupovali títo ústavní činitelia: 
•	prezident SR Ivan Gašparovič s manželkou a sprievodom,
•	podpredseda vlády a minister školstva SR Ján Mikolaj so sprievodom,
•	mimoriadny a splnomocnený veľvyslanec SR v Čínskej ľudovodemokratickej republike Žigmund Bertók. 

Prítomnosť a najmä aktivity uvedených ústavných činiteľov výraznou mierou pomohli k prezentácii SR a upevneniu jej dobrého mena. Prítomnosť uvedených osobností pomohla zvýšiť prestíž SR aj v športových štruktúrach. Na druhej strane, ich účasť na OH 2008 im umožnila získať skúsenosti, poznatky o charaktere a význame športu a najmä OH v širšom kontexte jeho poslania, ako aj charakteru reprezentácie krajiny na takomto podujatí. Tento fakt je mimoriadne dôležitý pri definovaní ďalšieho smerovania slovenského športu do budúcnosti. 
Zástupcovia SOV - čestný člen MOV Vladimír Černušák, predseda SOV František Chmelár a generálny sekretár SOV Jozef Liba aktívne komunikovali s predstaviteľmi MOV, MŠF a národných olympijských výborov (ďalej len „NOV“). Bolo dôležité získať poznatky a informácie o ďalšom smerovaní MOV, v otázkach športového programu, logistických a ekonomických otázkach, ako aj personálnej politike. Tieto poznatky sú obzvlášť dôležité v smerovaní športovej stratégie SR a SOV na obdobie ďalších olympijských cyklov. 
Zástupcovia vedenia SOV komunikovali s organizačnými výbormi  nastávajúcich ZOH a OH. Veľmi dobré vzťahy sú vytvorené s organizačnými výbormi ZOH 2010 Vancouver a OH 2012 Londýn, a to od najvyššej úrovne exekutívy až po jednotlivé logistické a organizačné útvary. 
OH 2008 boli opätovne ideálnym prostredím na zvýšenie komunikácie a upevnenie pozícií zástupcov slovenských športových zväzov vo väzbe na MŠF. Je vhodné konštatovať, že mnohé športové zväzy túto príležitosť využili vo viacerých podobách. Okrem komunikácie na športoviskách využili aj priestory Slovenského reprezentačného domu (ďalej len „SRD“).  
Za účelom rozvíjania medzinárodných aktivít sa v dejisku Hier zúčastnili          aj predsedovia úspešných športových zväzov (Miloslav Benca – Slovenský strelecký zväz, Ivan Cibák – Slovenský zväz kanoistiky na divokej vode, Jaroslav Ostrčil – Slovenský zväz rýchlostnej kanoistiky, Peter Marček - Slovenský zápasnícky zväz). Veríme, že poznatky, ktoré nadobudli, prispejú k väčšej motivácii a k zlepšeniu rozvoja týchto športových odvetví na Slovensku.  

12. Slovenský reprezentačný dom

SOV v záujme cielenej a dynamickej prezentácie krajiny, ako aj vytvorenia priestoru na športovú diplomaciu a stretávanie sa športovcov a účastníkov OH realizuje projekt SRD. Licenciu na realizáciu a financovanie Slovenského domu poskytol agentúre Black Tea. 
SRD bol realizovaný aj v súvislosti s uznesením vlády SR, ktorá uložila využiť OH 2008 na širšiu a aktívnejšiu propagáciu krajiny v zahraničí a vytvoril dobrý priestor na stretávanie sa výpravy SR, osláv medailového výsledku i ďalších dobrých výsledkov výpravy, priestor na diskusie a spoločenské stretnutia. 
V budúcnosti sa odporúča pokračovať v realizácií SRD počas konania ZOH a OH pri skvalitnení jeho formátu, s väčším zámerom na prezentáciu slovenskej kultúry, hospodárskych aktivít a moderných foriem komunikácie. S výhľadom na už známe lokality konania nasledujúcich olympiád Vancouver 2010, Londýn 2012 a Soči 2014 by bolo vhodné vytvoriť program podpory SRD tak, aby sa vo väčšej miere zapojili aj ministerstvá hospodárstva, kultúry a ďalšie organizácie ako napr. SARIO, SACR a pod..
	V priebehu navštívilo SRD množstvo významných hostí, členov MOV, MŠF, zástupcov miestnej samosprávy, členov iných národných olympijských výprav atď.. Medzi najvýznamnejších hostí patril Albert II., monacké knieža. 

B.	XIII. paralympijské hry Peking 2008
 
Úvod

Slovenské paralympijské družstvo na XIII. paralympijských hrách v Pekingu 2008 (ďalej len „PH“) patrilo svojou veľkosťou k stredne veľkým výpravám. Naši športovci získali 6 medailí (príloha č. 2), ktoré Slovensko v celkovej bilancii krajín posunulo na konečné 39. miesto z celkového počtu 148 zúčastnených krajín.
Najúspešnejším športovým odvetvím bol stolný tenis so ziskom 4 medailí (1 zlatá – 2 strieborné -1 bronzová medaila), streľba získala 1 zlatú a cyklistika 1 striebornú medailu.
Z hodnotenia jednotlivcov je zrejmé, že najúspešnejšími športovcami na PH boli medailisti Veronika Vadovičová (streľba), Ján Riapoš, Rastislav Revúcky, Alena Kánová, Richard Csejtey a nepochybne jediný športovec so ziskom dvoch medailí Miroslav Jambor (stolný tenis) a Rastislav Tureček (cyklistika). 

1.	Zloženie výpravy SR na XIII. paralympijských hrách Peking 2008

Slovenské paralympijské družstvo (ďalej len „SPD“) Peking 2008 sa začalo postupne tvoriť na základe plnenia nominačných kritérií stanovených Medzinárodným paralympijským výborom (ďalej len „MPV“). 
Na základe renkingového postavenia a výsledkov z nominačných podujatí získalo Slovensko priamo 25 miesteniek v 8 športoch - atletika, boccia, cyklistika, lukostreľba, plávanie, stolný tenis, streľba a tenis na vozíku. V jazdectve a tlaku na lavičke, ako aj v ďalších športoch Slovensko získalo miestenky na základe žiadostí o pridelenie voľných kariet. Počet miesteniek sa tak zvýšil na 35. 
Vychádzajúc z určeného počtu pridelených miesteniek sa postupne formovali i realizačné tímy. Boli určení vedúci športov, ktorí prebrali funkciu manažérov jednotlivých športov. Zostávajúcich členov realizačných tímov, vrátane trénerov, si potom doplnili jednotlivé športy a zväzy. Valné zhromaždenie Slovenského paralympijského výboru (ďalej len „SPV“) dňa 28. júna 2008 schválilo zloženie SPD, ktoré pozostávalo zo 69 osôb, z čoho bolo 6 členov vedenia výpravy.

   Zloženie výpravy SR	počet osôb	z toho ženy	
   Športovci	36	9	
   Sprievod	25	5	
   Ostatné zložky výpravy	
   Vedenie výpravy	     6	1	
   Ďalšie akreditácie	  2	1	
   Celkový počet členov výpravy	 69	  16	

2. Hodnotenie výsledkov

Slovensko obsadilo v celkovom hodnotení krajín 39. miesto zo 146 zúčastnených krajín. V porovnaní s PH v Aténach 2004 sme zaznamenali ústup z pozícií, je však potrebné vziať do úvahy nárast počtu zúčastnených krajín (PH Atény 136 – PH Peking -148), a tým aj zvyšovanie konkurencie. Nezanedbateľným faktom je aj skutočnosť, že kategórie zdravotného obmedzenia športovcov sa zlúčili do skupín, a tým sa znížil aj počet udeľovaných medailí z 509 na 397.
Celosvetový vývoj a trend v športe so zdravotným obmedzením nastúpil na cestu smerujúcu k absolútnej profesionalizácii športovcov a zabezpečenia ich športovej prípravy. Z tohto pohľadu je možné konštatovať, že zisk 6 medailí a ďalších 24 umiestnení do 8. miesta je pre Slovensko veľkým úspechom (príloha č 3). 
Hodnotenie jednotlivých športov z pohľadu dosiahnutých výsledkov na PH je rôzne. Cyklistika, streľba a stolný tenis svojimi výsledkami potvrdili, že patria do svetovej špičky. Naopak v atletike, lukostreľbe a tlaku na lavičke sa ukazuje, že strácame pozície a dokonca začíname zaostávať za svetom. Plávanie dosiahnutými výsledkami príjemne prekvapilo a boccia nesklamala, ale ani sa výraznejšie nepresadila. V jazdectve a tenise na vozíku sme dosiahli historicky najlepšie umiestnenia, ale napriek tomu s dosiahnutými výsledkami nemôžeme byť spokojní. Pri hodnotení jednotlivých športovcov treba poznamenať, že mnohí sa svojimi výsledkami nepriblížili k výkonom z predchádzajúceho obdobia, čo považujeme za sklamanie.

3. Činnosť štábu Peking 2008

	Príprava slovenských paralympionikov prebiehala pod dohľadom a riadením športových zväzov, ktoré ju finančne zabezpečovali. SPV prostredníctvom Štábu PH Peking koordinoval prípravu účasti výpravy SR na hrách a prispel k zabezpečeniu nevyhnutných podmienok pre športovcov vytvorením tzv. „sociálneho programu“, ďalej nákupom športového materiálu a zabezpečením zdravotnej starostlivosti. 

4. Športová príprava

Atletika
Atletika na Slovensku nie je na takej úrovni, ako by si „kráľovná športov“ zasluhovala. Najväčšie nedostatky v súčasnosti sú v nízkej základni, v práci s mládežou, ale aj v samotnej reprezentácii. Principiálnym nedostatkom je absencia koncepčných riešení v zabezpečení športového procesu odborným trénerským personálom. Na druhej strane máme športovcov, od ktorých možno očakávať pri vytvorení zodpovedajúcich podmienok ďalšie napredovanie športovej výkonnosti i medailové úspechy.  

Boccia
Športovci Ďurkovič a Strehársky sa zúčastnili niekoľkých domácich, a tiež mnohých medzinárodných prípravných podujatí (Holandsko, Rakúsko, Česko, Španielsko a Anglicko), na ktorých mohli športovci preveriť svoje herné kvality             i psychickú pripravenosť s tými najlepšími hráčmi sveta. 

Cyklistika
V cyklistike sme zaznamenali v poslednom období pozoruhodné úspechy na medzinárodnej scéne. Postupne sa do prípravy (sústredenia, preteky, materiálno-technické zabezpečenie, doplnky výživy a pod.) podarilo vniesť určitý systém, ktorý začína prinášať svoje ovocie. Problémom, čo sa týka ďalšieho vývoja tohto športu, sa ukazuje nízka základňa mladých cyklistov. Všetci terajší reprezentanti (okrem Mitošinku) majú cez 30 rokov. Je nevyhnutné začať systematicky pracovať s mládežou a iniciatívne vyhľadávať mladé talenty. 

Jazdectvo
Zabezpečenie historicky prvej účasti slovenskej paralympioničky – jazdkyne aj s koňom na PH predchádzalo množstvo úsilia. Príprava prebiehala zväčša v podmienkach mimo územia Slovenska, čo bolo dané nájdením vhodného koňa. S tým boli spojené i zvýšené náklady na prípravu. Podmienky, ktoré nám vytvoril vlastník koňa však boli vynikajúce a dá sa povedať, že s podobnými na Slovensku sa ani nedajú porovnať. Špecifikum v príprave bola doba povinnej karantény. 

Lukostreľba
Lukostreľba v súčasnej dobe prechádza procesom generačnej výmeny a ukazuje sa potreba dať väčšiu šancu mladým talentovaným lukostrelcom, napr. (Kaščák a Kiník). To sa v príprave zrealizovať celkom nepodarilo, a to vzhľadom na obmedzené finančné prostriedky.

Plávanie
Plavecké súťaže sa do histórie PH zapíšu ako hry s veľmi silnou konkurenciou v plaveckých disciplínach a mimoriadnymi výkonmi. Príprava našich plavkýň prebiehala podľa stanovených plánov bez rušivých momentov. Jedinou zmenou, ktorú sme museli v záverečnej príprave urobiť, bolo zrušenie plánovaného sústredenia v Singapure. Na tomto mieste je potrebné uviesť, že pobytové náklady na toto sústredenie by boli nižšie ako doma. Bez zlepšenia podmienok na prípravu a profesionalizácie reprezentačných tímov a najlepších športovcov sa nebudeme môcť v krátkej budúcnosti porovnávať so svetovou špičkou. 

Stolný tenis
Úroveň stolného tenisu vo svete zaznamenala vysoký nárast hernej úrovne, ako aj vyrovnanie sa svetovej špičky. Veľmi dôležitým faktorom sa stala psychologická stránka prípravy hráčov, ktorá je slabinou aj niektorých našich hráčov. Medailové umiestnenia je možné dosiahnuť len úplnou alebo aspoň čiastočnou profesionalizáciou hráčov a celého športu. Obrovským problémom v príprave bolo, že naši športovci sú väčšinou zamestnaní, a najmä mladí perspektívni hráči nie sú schopní preto absolvovať požadovanú prípravu. 

Streľba 
Streľba sa nesmierne rýchlo vyvíja a rovnako sa zdokonaľuje jej technická úroveň. Vzhľadom na to, že na Slovensku je nízky počet registrovaných strelcov so zdravotným znevýhodnením, súťažia na pretekoch so zdravými strelcami. Slovenská reprezentácia telesne postihnutých športových strelcov sa za posledné  roky dostala aj vďaka tejto spolupráci medzi svetovú špičku. Toto postavenie si udržuje a pravidelne potvrdzuje dosiahnutými výsledkami na svetových podujatiach. Je potešiteľné, že práve Vadovičová bola zaradená do Strediska štátnej športovej  reprezentácie MV SR, čo potvrdila aj ziskom zlata na PH. V budúcnosti by preto bolo vhodné zriadiť stredisko vrcholového športu s postupnou profesionalizáciou športu telesne postihnutých. 

Tenis na vozíku
Na PH sa kvalifikovali traja tenisti, čo je najväčší počet našich hráčov v doterajšej histórii samostatného Slovenska. Turnaj v Pekingu potvrdil vysokú profesionálnu prípravu vyspelých športových krajín, ktoré majú diametrálne odlišné podmienky pre prípravu svojich športovcov.

Tlak na lavičke
Za úspech možno považovať už to, že na PH sa prebojovali dvaja športovci. Účasť 200 športovcov zo 77 krajín poukazuje na mimoriadnu konkurenciu, nakoľko v každej kategórii štartoval iba jeden najlepší športovec z jednej krajiny.
Záverom je potrebné konštatovať, že ak chceme v budúcnosti bojovať o najvyššie méty na PH je nevyhnutné vytvoriť program, ktorý umožní, aby sa športovci plne venovali danému športu. Vyhľadávanie, oslovovanie a vytvorenie vhodných podmienok pre mladých ľudí so zdravotným obmedzením  musí byť súčasťou takého dlhodobého programu. Len v takom prípade budú môcť naši súčasní, ale aj budúci potenciálni reprezentanti bojovať o popredné miesta na významných svetových podujatiach. Súčasná filozofia v zmysle „urob výsledok a potom budú financie“ je demotivujúca a nevedie k ďalšiemu rozvoju. Rovnako dôležitá sa ukazuje skutočnosť, že bez vytvorenia podmienok na športovú prípravu a profesionalizovania najlepších športovcov a realizačných tímov už čoskoro nebudeme môcť konkurovať svetovej špičke, čo sa s veľkou pravdepodobnosťou prejaví už na PH 2012 v Londýne.

5. Zdravotné zabezpečenie

	V období prípravy športovcov na PH bolo zo strany lekárskeho zabezpečenia cieľom pripraviť pre športovcov a realizačné tímy nepretržitú  konzultačnú službu, a tiež preventívne lekárske vyšetrenia, ktoré boli zabezpečené v spolupráci so spoločnosťou SportMed.
 Počas PH sme nepotrebovali žiadnu pomoc zo strany organizátorov a všetky ošetrenia sme zvládli vo svojej réžii s výnimkou jedného prípadu (jazdectvo). 

6. Dopingová kontrola

V oblasti boja proti dopingu prebiehala spolupráca s ADV SR a všetci športovci prešli antidopingovými kontrolami s negatívnym výsledkom. Táto skutočnosť potvrdzuje, že  športovci so zdravotným znevýhodnením pristupujú k tejto problematike s plnou vážnosťou. 

7. Organizačné zabezpečenie výpravy

Akreditácia
Akreditácia výpravy prebiehala v koordinácii s organizačným výborom hier - BOCOG. Pravidlá akreditácie jednotlivých členov výpravy boli stanovené a zosumarizované v akreditačnom manuáli. Kompletná databáza bola spracovaná do formulárov a bola zaslaná v stanovenom termíne spolu s fotografiami na BOCOG.  V tomto období sme tiež riešili možnosť dvojitej akreditácie predsedu a generálneho sekretára. 

Oblečenie
Oblečenie pre SPD bolo zabezpečované vo výberovom konaní. Oblečenie bolo dvojaké, a to športové a spoločenské. 
Športové oblečenie v celej kolekcii zabezpečila firma NIKE a dodala do stanoveného termínu. Spoločenské oblečenie sa riešilo prostredníctvom viacerých dodávateľov a bolo zabezpečené v dostatočnom predstihu pred odletom do dejiska PH.
 
Doprava 
Letecká doprava bola riešená prostredníctvom zmluvného partnera firmou ETN, ktorý bol vybraný v rámci výberového konania. 
Doprava SPD do Pekingu a späť bola riešená v dvoch skupinách priamym letom Viedeň – Peking, vrátane cesty späť.
Preprava materiálu do dejiska hier bola zabezpečená kombináciou leteckého a lodného carga prostredníctvom firmy Schenker, ktorá je výhradným prepravcom pre OH a PH. 

Ubytovanie
Ubytovanie pre členov výpravy bolo zabezpečené v paralympijskej dedine v príjemnom prostredí, a to v priestoroch, kde boli počas olympiády ubytovaní slovenskí olympionici. Jedáleň bola vzdialená od ubytovania cca 400 m. 
Mimo dediny bolo ubytovanie zabezpečené pre 6 členov výpravy, ktorých akreditácia neoprávňovala k ubytovaniu v dedine. 

8. Finančná správa

	Projekt PH Peking, vrátane financovania, bol vypracovaný a schválený koncom roku 2006, s cieľom finančne zabezpečiť prípravu a účasť na PH. Finančné krytie predpokladaných nákladov bolo po skúsenostiach z predchádzajúcich období plánované z dvoch zdrojov. Prvým zdrojom bol štátny rozpočet a druhým vlastné financie SPV. V roku 2007 boli SPV poukázané finančné prostriedky zo štátneho rozpočtu na krytie nákladov spojených s nákupom nevyhnutného materiálu a na prípravu športovcov. Začiatkom roku 2008 boli všetky finančné prostriedky zo štátneho rozpočtu presmerované na športové zväzy. Ministerstvo školstva SR, na základe schváleného materiálu vládou SR, poskytlo po intervenciách priamo u predsedu vlády finančné prostriedky určené na samotnú účasť výpravy na PH. Poskytovanie finančných prostriedkov z MŠ SR však prebiehalo v osobitnom režime, ktorý komplikoval uhrádzanie nákladov. Tento režim predpokladal dostatočné vlastné zdroje, ktoré sa SPV podarilo zabezpečiť len vďaka svojim partnerom. MŠ SR naplnilo zmluvnú čiastku v celkovej výške 19,8 mil. Sk až po skončení PH, a to v októbri, keď poukázalo poslednú časť vo výške 2,3 mil. Sk. Vlastné prostriedky SPV boli určené na riešenie schváleného sociálneho programu, na dokúpenie športového materiálu, na krytie bežných výdavkov aparátu SPV, mediálnu                  a prezentačnú kampaň, a tiež na odmeny športovcom a realizačným tímom. Celkovo SPV z vlastných zdrojov vložil do projektu PH Peking v roku 2008 finančné prostriedky v celkovej  výške 10,975 mil. Sk  (príloha č. 2). 

9. Mediálna činnosť

Na PH pôsobila skupina 9-tich zástupcov médií. Konkrétne to boli zástupcovia STV, SRo, denníkov SME, ŠPORT, tlačovej agentúry SITA, Triumf ducha a jeden fotograf. Vo funkcii tlačového atašé výpravy pôsobila Zuzana Wisterová.
Po prvýkrát sa zúčastnil na PH zástupca tlačovej agentúry SITA. Tento krok sa mimoriadne osvedčil, nakoľko servis SITA odoberá väčšina slovenských médií a je tiež obohatený o zvukový záznam, ktorý využívajú aj niektoré televízie. 
Sklamaním bol postoj vedenia STV, ktoré napriek prísľubu na osobnom stretnutí, zaradilo sumárne spravodajstvá z PH iba na Trojku, ktorej príjem v bežných domácnostiach na Slovensku je stále veľmi nízky. 

10. Medzinárodná činnosť

Súčasťou plánovaného programu v Pekingu boli i dve spoločensko-kultúrne podujatia organizované SPV. Prvým podujatím bola recepcia, ktorá  sa uskutočnila dňa 7. 9. 2008 v priestoroch ambasády SR v Pekingu a bola organizovaná v spolupráci s jej pracovníkmi. Súčasťou bola i výstava akademickej maliarky pani Floreanovej a zúčastnili sa na nej aj zástupcovia čínskych partnerov. 
Druhé podujatie sa uskutočnilo dňa 16. 9. 2008 v priestoroch Hotela Ottani, kde boli ubytovaní hostia SPV, ktorí navštívili PH. Podujatie prebehlo v slávnostnom duchu a bolo spojené s bilancovaním účinkovania slovenských  športovcov na PH. 
Obidve akcie boli vhodnou príležitosťou na stretnutie členov SPD s partnermi SPV.